**Həzi Əhəd oğlu Aslanov** (22 yanvar (4 fevral) 1910, Lənkəran, Lənkəran qəzası – 24 yanvar 1945, Priyekule[d]) — sovet-Azərbaycan hərbçisi, general-mayor. 2 dəfə Sovet İttifaqı Qəhrəmanı olmuş yeganə talış əsili azərbaycanlı.

8-ci çağırış Bakı Sovetinin üzvü olub. 1937-ci ildə Ukrayna SSR-ın Obruç şəhər sovetinin deputatı seçilib. İkinci dünya müharibəsinə qədər, Sovet Ordusunda, vzvod komandiri, tank rotasının komandiri, əlahiddə tank batalyonu məktəbinin rəisi, batalyon komandirinin tədris-atıclıq hissə üzrə köməkçisi, batalyon komandiri, 10-cu tank-mühəndis diviziyası komandirinin texniki hissə üzrə köməkçisi hərbi vəzifələrində çalışıb.

1940-cı ilin noyabrında vaxtından əvvəl mayor rütbəsi verilib. 1941-ci ildə Donbas ətrafında düşmən hücumlarını beş ay dəf etdiyindən və onu ağır tələfata uğratdığından sonra Moskvaya çağırılıb və Krıma 55-ci əlahiddə tank briqadasında, briqada komandirinin müavini vəzifəsinə təyin edilib.

Həyatı
------

### Uşaqlığı və gəncliyi

Həzi Aslanov 1910-cu il yanvarın 22-də Lənkəran şəhərində talış fəhlə ailəsində anadan olub. İbtidai təhsilini Lənkəran şəhər 1 nömrəli tam orta məktəbində alıb. 1923-cü ildə atası Əhəd kişi Kərbəla ziyarətində olarkən həlak olub və orada da dəfn edilib. 13 yaşında atasını itirən Həzi, atasının çalışdığı kərpic zavodunda fəhlə kimi işləməyə başlayıb. İl yarımdan sonra komsomol putyovkası ilə Zaqafqaziya hərbi hazırlıq məktəbinə göndərilib. Zaqafqaziya hərbi hazırlıq məktəbinin məktəb rota qəzetinin redaktoru olub. Məktəb müdavimi ikən komsomol təşkilatının katibi seçilib. Daha sonra 8-ci çağırış Bakı Sovetinin üzvü seçilib. 1929-cu ildə oranı bitirdikdən sonra Leninqrad süvari məktəbinə daxil olub. İki illik təhsildən sonra Kotovski adına 3-cü Bessarabiya süvari diviziyasının 15-ci süvari alayına vzvod komandiri təyin olunub. 

Baş Leytenant AslanovSonralar xidmətini 12-ci zirehli avtomobil divizonunda davam etdirib və texnikayla döyüş texnikasını öyrənib. Bir müddət sonra rota komandiri olub. Döyüş hazırlığı və siyasi hazırlıqda xidmət etdiyi rota haqqında dairə qəzetlərində müsbət məqalələr dərc olunmağa başlayıb. 1934-cü ildə hərbi hissənin Kiyev hərbi dairəsinin komandanı İona Emmanuiloviç Yakir bölmələrin və hissələrin manevrlərə hazırlığını yoxladığı zaman Həzi Aslanovun tank rotası təlimdə fərqlənib. Komandan Həzi Aslanova qiymətli hədiyyə təqdim edib və bu hadisə onun tankçı kimi ilk hərbi uğuru olub. Bu hadisədən qısa müddət sonra Həzi Aslanov Kiyevdə avtomobil batalyonuna komandir təyin olunub. 1937-ci ildə Ukrayna SSR Obruç şəhər sovetinin üzvü (deputatı) seçilib. İkinci dünya müharibəsinə qədər, Sovet Ordusunda, vzvod komandiri, tank rotasının komandiri, əlahidə tank batalyonu məktəbinin rəisi, batalyon komandirinin tədris-atıclıq hissə üzrə köməkçisi, batalyon komandiri, 10-cu tank-mühəndis diviziyası komandirinin texniki hissə üzrə köməkçisi hərbi vəzifələrində çalışmışdır. Həzi Aslanova 1939-cu ilin axırlarında kapitan, 1940-cı ilin noyabrında isə vaxtından əvvəl mayor rütbəsi verilib.

### İkinci dünya müharibəsi

Böyük Vətən Müharibəsi başlananda Həzi Aslanov, Ukraynada Lvov vilayətində xidmət edirdi. 1941-ci il iyunun 23-nə keçən gecə alman zirehli qoşunları ilə Həzi Aslanovun batalyonu qeyri bərabər döyüşə girir. Özü bu haqda belə yazır:

> 
> "*1941-ci il iyunun 23-nə keçən gecə alman aviasiyası basqın etdi. Bomba tökməyə başladı. Dan yeri ağaranda biz qeyri-bərabər döyüşə girdik.*"
> 
> 

1941-ci ilin sentyabr ayının axırlarında Ukraynanın sağ sahil hissəsində vəziyyət SSRİ ordusu üçün ağırlaşdı və qoşunlar ağır tələfata uğrayıb Xarkov vilayətinə qədər geri çəkildilər. SSRİ Ali Baş Komandanlıq Qərargahının əmri ilə 51-ci əlahiddə ordunun birləşmələri Krım bərzəxlərini əllərində saxlamalı və Alman qoşunlarının Krımı ələ keçirməsinin qarşısını almalı idi. Donbas və Xarkov sənaye rayonunun ətrafını qorumaq üçün çoxzolaqlı müdafiə sistemi və istehkamlar yaratmaq üçün Qərargah, Mayor Aslanov da daxil bir krup komandiri Donbasa göndərdi. Özü bu haqda belə yazır:

> 
> "*Şiddətli döyüşlərlə Xarkova qədər geri çəkildik.*"
> 
> 

Mayor Aslanov öz döyüşçüləri ilə Donbas ətrafında düşmənin şiddətli hücumlarını düz beş ay dəf etdi və onu ağır tələfata uğratdı. Bununla yanaşı ağır itkilər də verdi. Bu hadisədən çox keçməmiş Mayor Aslanov Moskvaya çağırılır və Krıma 55-ci əlahiddə tank briqadasında, briqada komandirinin müavini vəzifəsinə təyin edilir. Mayor Aslanov 55-ci əlahiddə tank briqada komandirinin müavini kimi Kerç yaxınlığında almanlarla ağır döyüşlərə girir. Özü bu haqda belə yazır:

> 
> "*Kerç, Semisotka və 8 mart kəndi  yaxınlığında almanlarla bərk vuruşduq.*"
> 
> 

 1941-ci ilin payızında cəbhənin bir sıra yerlərində — Leninqrad və Tixvin, Rostov və Krım yaxınlığında şiddətli döyüşlərdə SSRİ ordusu Alman ordusuna güclü zərbələr endirdi. Lakin noyabrın ayının axırlarında Moskva yaxınlğında ağır vəziyyət yaranmağa başladı.

#### Moskva uğrunda döyüşlərdə

1941-ci ilin dekabrında mayor Aslanov Moskva yaxınlığındakı tarixi döyüşdə iştirak etdi. Moskva ətrafında alman ordsunun 60-dan artıq diviziyası şəhəri ələ keçirmək üçün cəmləşdirilmişdi.

Mojaysk tərəfdə döyüşən sovet atıcı bölmələrindən biri mühasirəyə düşür və bu atıcı bölməni mühasirədən azad etmək üçün mayor Aslanova əmr verilir. Güclü döyüş taktikası ilə Aslanov mühasirə yaradan alman ordusunun top və pulemyot atəş nöqtələrini məhv etməyi bacarır. Bu əməliyyat zamanı Aslanovun olduğu tankın sürücü-mexaniki ağır yaralanır və Aslanov tankı özü idarə edərək taqımlara komandanlığı davam etdirə bilir. Mühasirədən 40-dan artıq döyüş avtomobili və yüzlərlə şəxsi heyət azad olunur. Həzi Aslanov Moskva ətrafında gedən döyüşlərdəki qəhrəmanlığına görə Qırmızı Ulduz ordeninə layiq görüldü.

Xarkov və Stalinqrad ətrafında gedən döyüşlərdə Həzinin başçılığı ilə 55-ci tank briqadasının tankçıları düşmənə ağır zərbələr endirdilər. Aslanovun tankçıları vuruşa–vuruşa 40 km-dən artıq yol gedib Stalinqrad-Salsk dəmir yolunu tutub almanları Stalinqrad qruplaşmasının əsas magistralından məhrum etdilər. Tanklar düşmənin xeyli qüvvəsini və texnikasını sıradan çıxardı. Aslanovun döyüşçüləri Kotelnikovo yaxınlığında gedən döyüşlərdə böyük şücaət göstərdilər. Düşmənin 30 əks-hücumunu dəf etdilər, bir batalyon piyada qoşunu, 30 tankı, 50 avtomobili sıradan çıxartdılar. Bu döyüşdə göstərdiyi şücaətə görə podpolkovnik H. Aslanov 1942-ci il 22 dekabrda Sovet İttifaqı Qəhrəmanı adına layiq görüldü. O daim öz hərbi biliyini artırmağa səy göstərirdi. 1943-cü il dekabrın 17-dən 1944-cü il aprelin 6-na kimi o Zirehli tank qoşunları Akademiyasının birillik təhsil proqramını 3 aya mənimsədi. Sonra o yenidən doğma 35-ci qvardiya tank briqadasına qayıtdı. 1944-cü il 13 martda ona tank qoşunları general mayoru adı verildi. 1944-cü il iyunun axırlarında belorusiya və I Pribaltika cəbhəsinin qoşunları hücuma keçdilər. Belarusiyanın iri şəhər və dəmiryollarını azad etdikdən sonra Aslanovun tankları Vilnüsə hucumları davam etdirdilər. Aslanovun briqadası iyunun 24-dən iyulun 13-dək düşmənə ağır zərbələr endirdi. Bu döyüşdəki qələbəyə görə 35-ci qvardiya tank briqadası Qımızı bayraq ordeninə, general özü isə ikinci dərəcəli Suvorov ordeninə layiq görüldü. 1944-cü il avqustun 1-də Aslanovun briqadası başqa ordu hissələri ilə birlikdə Yelqava şəhərini düşməndən təmizlədilər. O Volqadan başlamış Baltikədək bütün döyüşlərdə özünü bacarıqlı sərkərdə, fitri istedad sahibi kimi göstərmişdi. Təkcə 1944-cü ilin hücum döyüşləri dövründə 8 dəfə Ali Baş Komandanlıq tərəfindən təşəkkür almışdır. Böyük Vətən müharibəsinin ilk günlərindən döyüşlərdə iştirak edən kapitan Aslanov Moskva ətrafındakı vuruşmalarda (1941) göstərdiyi igidliyə və komandanlığın tapşırığını ləyaqətlə yerinə yetirdiyinə görə Qırmızı Ulduz ordeni ilə təltif edilmişdir. O, 55-ci əlahiddə tank polku feldmarşal Manşteynin tank ordusunun darmadağın edilməsində xüsusi məharət göstərmişdir. Həzi Aslanova Sovet İttifaqı Qəhrəmanı adı vermək haqqında SSRİ Ali Soveti Rəyasət Heyətinin Fərmanında yazılmışdır ki, cəbhə komandanlığının döyüş tapşırığını nümunəvi surətdə yerinə yetirdiyinə, bu işdə qəhrəmanlıq və şücaət göstərdiyinə, ona tabe olan hissələrə bacarıqla və mətanətlə komandanlıq etdiyinə görə Həzi Əhəd oğlu Aslanova Sovet İttifaqı Qəhrəmanı adı verilir. Aslanovun polkuna isə qvardiya adı verilmişdir. Aslanovun polku Rostov, Taqanroq şəhərlərinin azad olunmasında və Kursk vuruşmasında fəal iştirak etmişdir. 1944-cü ildə Aslanovun 35-ci qvardiya tank briqadası Belorusiyanı, Pribaltika respublikalarını azad etmək uğrundakı vuruşmalarda xüsusilə fərqlənmişdi.

### Ölümü

Həzi Aslanovun son dəfə yaralanarkən geyindiyi hərbi forması
Stalinqraddan Baltik sahillərinədək döyüş yolu keçən Həzi Aslanov 24 yanvar 1945-ci ildə Latviyanın Priyekule yaxınlığında (Liepay rayonu) döyüş meydanından kənarda, komandirlərin döyüşü müşahidə məntəqəsinin yaxınlığında , 15 nəfərə yaxın iri rütbəli zabitin əhatəsində müəmmalı şəkildə uzaqdan açılan zenit qurğusunun atəşi ilə yaralanmış, 23 saat sağ qalmış, onu Moskvaya müalicəyə aparmaq üçün təyyarə göndərilmiş ama Həzi Aslanov yolda vəfat etmişdir. Həzi Aslanova ikinci dəfə Sovet İttifaqı Qəhrəmanı adının verilməsində müstəsna xidmətləri olmuş yazıçı-jurnalist Musa Bağırovun "Sərkərdənin taleyi "adlı sənədli kitabında deyilir:"" Beqiaşvili Həzi Aslanovun şəxsi həkimi olmuşdu…Beqiaşvili ilə mən Tbilisidə onun evində görüşdüm. O dedi: "H. Aslanov yaralananda mən orda yox idim. Lakin 5 dəqiqə sonra özümü ora çatdırdım. Vəziyyəti ağır idi. Ona təcili surətdə təzə qan köçürmək lazım idi. Mən Həzinin yanına uzandım ki, öz qanımdan 500 qram ona köçürülsün. O, yavaş-yavaş özünə gəlməyə başladı. Hətta bizimlə zarafat da edirdi. Onu Moskvaya aparmaq üçün xüsusi təyyarə gəldi. Həzinin xahişi ilə onu Moskvaya qədər mən müşayiət etməli idim. Amma məni zorla onun yanından ayırıb başqa iş dalınca göndərdilər. Bu, əlbəttə, qəsdən edilirdi. Həzi Aslanov ölməməli idi. Yaralanandan sonra o, düz 23 saat sağ qaldı. Bu müddətdə onu Moskvaya aparmaq üçün ayrılan təyyarə də o yatan evin arxasında dayanmışdı". Beqiaşvilinin fikirincə, H. Aslanov qətlə yetirilib". Həzi Aslanovun qətlini onun daxil olduğu Pribaltika cəbhəsinin komandanı, erməni İvan Xristoforovoç Baqqramyan təşkil etmişdir. Çünki, H. Aslanovun ölümü döyüşün getdiyi yerdən çox uzaqda, komanda məntəqəsində və öz ordumuzun açdığı mərmi atəşindən sonra mümkün olmuşdur.

Həzi Aslanovun dəfn mərasimi
Həzi Aslanovun qəbri Bakıda Şəhidlər Xiyabanındadır.

Mükafatları
-----------

Həzi Aslanov Böyük Vətən müharibəsi cəbhələrində göstərdiyi şəxsi igidlik və qoçaqlığına görə 3 Qırmızı Bayraq ordeni, 2-ci dərəcəli Suvorov ordeni, Aleksandr Nevski ordeni, 1-ci dərəcəli Vətən müharibəsi ordeni, 2 Qırmızı Ulduz ordeni kavaleri və medallarla təltif olunmuşdur.

1944-cü ildə general-mayor H. Aslanov Belorusiya cəbhəsindəki şücaətinə görə ikinci dəfə yüksək ada təqdim edilsə də, SSRİ hərbi rəhbərliyində təmsil olunan erməni generalı İ. Baqramyan buna maneəçilik törədib. Ölümündən 46 il sonra, 1991-ci ildə H. Aslanova ikinci dəfə Sovet İttifaqı Qəhrəmanı adı verilir.

Xatirəsi
--------

Azərbaycan Respublikası Prezidenti tərəfindən Həzi Aslanovun qəbri üzərinə qoyulmuş əklil (9 may 2013).
* Bakıdakı qəbri üzərində qəhrəmanın abidəsi ucaldılmışdır.
* 1969-cu ildə Həzinin vətəni Lənkəranda onun ev-muzeyi açılmış, 1983-cü il 8 mayda Lənkəran şəhərinin mərkəzində onun böyük heykəli qoyulmuşdur.
* Lənkəran şəhərində adına küçə, xiyaban və park açılmışdır.
* Bakıdakı küçələrdən və metrostansiyalardan biri Həzi Aslanovun adını daşıyır.
* Bərdə şəhərindəki küçələrdən biri Həzi Aslanovun adını daşıyır.
* 29 dekabr 2019-cu ildə Azərbaycan prezidenti Həzi Aslanovun 110 illik yubileyinin qeyd edilməsi haqqında sərəncam imzalamışdır.
* Bakının Xətai rayonunda adını daşıdığı qəsəbə var.

Ədəbiyyatda
-----------

Aşağıdakı bədii əsərlər Həzi Aslanova həsr olunmuşdur:

* Səməd Vurğun - "Qəhrəmanın ölümü";
* Mircəlal Paşayev - Həzi Aslanov haqqında silsilə oçerklər;
* İslam Səfərli - "Təzə çiçəklər";
* Məmməd Təhməzov - "General Həzi";
* Boris Dubrovin - "Həzi Aslanov haqqında ballada".

Filmoqrafiya
------------

1. General Həzi Aslanov (film, 1945)
2. General Aslanov (film, 1970)
3. Estafet (film, 1982)
4. Sizi dünyalar qədər sevirdim (film, 1985)
5. Dəmir atlı cəngavər (film, 2003)

İstinadlar
----------

1. 1 2  Azi Akhad ogly Aslanov // TracesOfWar.
2. ↑  *James B. Minahan.* Azeri // Ethnic Groups of North, East, and Central Asia: An Encyclopedia. ABC-CLIO. 2014. səh. 18. ISBN 9781610690188. 2023-06-13 tarixində arxivləşdirilib. İstifadə tarixi: 2023-06-13. (ing.)
3. ↑  *В. А. Жилин.* Сталинградская битва. Хроника, факты, люди. Книга первая. Moskva: ОЛМА Медиа Групп. 2002. səh. 62. ISBN 5-224-03719-0. (rus.)
4. ↑  "ВОЕННАЯ ЛИТЕРАТУРА --[ Мемуары ]-- Иванов С. П. Штаб армейский, штаб фронтовой". militera.lib.ru. 2020-08-04 tarixində arxivləşdirilib. İstifadə tarixi: 2013-07-03.
5. ↑  "ВОЕННАЯ ЛИТЕРАТУРА --[ Проза ]-- Сб. Фронтовые очерки о Великой Отечественной войне. 1 т." militera.lib.ru. 2021-05-26 tarixində arxivləşdirilib. İstifadə tarixi: 2013-07-03.
6. 1 2 3 4 5  SSRİ Müdafiə Nazirliyinin arxivi, H. Ə. Aslanovun şəxsi işi, № 565322, vərəq 11–12
7. ↑  *Sovet İttifaqının Böyük Vətən Müharibəsi tarixi, 1941-1945-ci illər.* 2-ci cild. 1961. səh. 219.
8. ↑  *Qardaş xalqların vahid ailəsində.*. 1964. səh. 220.
9. ↑  *CBC TV.* "109 лет со дня рождения азербайджанского военачальника Ази Асланова" (rus). Youtube.com. 22.01.2019. 2022-05-28 tarixində arxivləşdirilib. İstifadə tarixi: 2019-01-22.
10. ↑  *President.Az.* "Həzi Aslanovun 110 illiyinin qeyd edilməsi haqqında Azərbaycan Respublikası Prezidentinin Sərəncamı" (az.). President.az. 29.12.2019. 2021-11-28 tarixində arxivləşdirilib. İstifadə tarixi: 2019-12-30.

Həmçinin bax
------------

1. Герои Советского Союза. Краткий биографический словарь. Т.1. М. 1987
2. Жилин В.А. Герои-танкисты 1941–1942 гг. М.:Яуза, Эксмо, 2008
3. Жилин В.А. Герои-танкисты 1943–1945. М.:Эксмо, Яуза, 2008.
4. Золотые Звёзды Азербайджана. Баку, 1975
5. Həyatı ilə əbədi şöhrət qazanan böyük sərkərdə
6. Указ Президиума Верховного Совета СССР "О присвоении звания Героя Советского Союза начальствующему составу Красной Армии" от 22 декабря 1942 года // Ведомости Верховного Совета Союза Советских Социалистических Республик : газета. — 1942. — 25 декабря (№ 46 (205)). — С. 1.

Qeydlər
-------

1. ↑  Kerç yarımadasında kənd.

Xarici keçidlər
---------------

* Vikianbarda əlaqəli media-fayllar

| ⛭Azərbaycanlı generallar |
| --- |
| Rusiya İmperiyası | Abdulla ağa Bakıxanov  • Ağası bəy Avşarov  • Balakişi bəy Ərəblinski  • Cavad xan Şirvanski  • Cəfərqulu ağa Bakıxanov  • Cəfərqulu xan Xoyski  • Cəmşid Naxçıvanski  • Daniyal sultan  • Ehsan xan Kəngərli  • Əliağa Şıxlinski  • Əliyar bəy Haşımbəyov  • Əmənulla mirzə Qovanlı-Qacar  • Əmir Kazım mirzə Qovanlı-Qacar  • Əsəd bəy Talışxanov  • Fərəc bəy Ağayev  • Feyzulla mirzə Qovanlı-Qacar  • Firudin bəy Vəzirov  • Həsən ağa Bakıxanov  • Həsən bəy Ağalarov  • Hüseyn xan Naxçıvanski  • İbrahim ağa Usubov  • İbrahimxəlil xan  • İskəndər xan Xoyski  • İsmayıl bəy Qutqaşınlı  • İsmayıl xan Naxçıvanski  • İsrafil bəy Yadigarov  • Kəlbəli xan Xoyski  • Mehdiqulu xan Cavanşir  • Məhəmmədhəsən ağa Sarıcalı-Cavanşir  • Məmməd bəy Sulkeviç  • Mir İbrahim bəy Talışinski  • Mir Mustafa xan  • Mirkazım bəy Talışxanov  • Qalib bəy Vəkilov  • Rzaqulu mirzə Qovanlı-Qacar  • Sadıq bəy Ağabəyzadə  • Səməd bəy Mehmandarov  • Xəlil bəy Talışxanov |
| Azərbaycan XalqCümhuriyyəti | Cavad bəy Məlik-Yeqanov  • Cavad bəy Şıxlinski  • Davud bəy Yadigarov  • Əbdülhəmid bəy Qaytabaşı  • Əhməd bəy Dibirov  • Əmir Kazım mirzə Qovanlı-Qacar  • Əmiraslan xan Xoyski  • Həbib bəy Səlimov  • Xosrov bəy Sultanov  • İbrahim ağa Vəkilov  • Kəlbəli xan Naxçıvanski  • Mirkazım bəy Talışxanov  • Murad Gəray bəy Tlexas  • Süleyman bəy Əfəndiyev  • Teymur bəy Novruzov |
| Sovet İttifaqı | Abbas Zamanov  • Tərlan Əliyarbəyov  • Akim Abbasov  • Arif Heydərov  • Bahadur Hüseynov  • Cəfər Vəliyev  • Hacıbaba Zeynalov  • Heybət Heybətov  • Həzi Aslanov  • Hüseyn Rəsulbəyov  • Mahmud Əbilov  • Teymur bəy Novruzov  • Yaqub Quliyev |
| Türkiyə Respublikası | Cahangir bəy Novruzov  • Firudin bəy Daryalı  • Məhəmməd Sarıkərimli  • Səməd bəy Rəfibəyli  • Hüseyn xan Turqut |
| İran | Abbas Qarabaği  • Abdulla xan Qaragözlü  • Cavad Fakuri  • Cəfər Şəfqət  • Əhməd xan Naxçıvani  • Əmənulla mirzə Cahanbani  • Əsədulla xan Əbülfətzadə  • Həsən Pakrəvan  • Həsən xan Ərfə  • Mahmud xan Poladen  • Məhəmmədhüseyn xan Ayrım  • Məhəmməd xan Naxçıvani  • Paşa xan Ayrım  • Nadir mirzə Cahanbani |
| AzərbaycanRespublikası | Abbasəli Novruzov  • Arif Salahov  • Aydın Əliyev  • Cavanşir Məmmədov  • Ceyhun Həsənov |
| Digər | Cəfər Kavian |
| *Qruplaşdırma general rütbələrinin verildiyi ölkələrə/dövlətlərə görə icra olunmuşdur.* |

| ⛭SSRİ **Sovet İttifaqı Qəhrəmanı** |
| --- |
| A  • B  • C  • Ç  • D  • E  • Ə  • F  • G  • H  • X  • İ  • J  • K  • Q  • L  • M  • N  • O  • Ö  • P  • R  • S  • Ş  • T  • U  • Ü  • V  • Y  • Z |  |
|  **İkiqat Qəhrəmanlar** •    **Üçqat Qəhrəmanlar** •     **Dördqat Qəhrəmanlar** |

|  |  |
| --- | --- |
|  Bu şablona bax   Tematik saytlar | Ölkənin qəhrəmanları |
| Normativ yoxlama | GND: 123168910 · ISNI: 0000000027393626 · LCCN: n87940756 · VIAF: 62448225 · WorldCat VIAF: 62448225 |